|  |
| --- |
| **Király Anna,a „Sióagárd Díszpolgára” cím 2006. évi kitüntetettjeéletútjának és munkásságának méltatása***(Elhangzott Sióagárdon, 2006. június 9-én)*Volt egyszer egy tanító néni, akit a sors a sióagárdi emberek szerencséjére idevezérelt a faluba.Messziről jött, idegenként érkezett, de szeretetteljes szikár következetességgel, valódi elhivatottsággal végzett munkájával belopta magát a szívünkbe.A tanító nénivel együtt érkezett a húga, Anna. A testvérpár beilleszkedett a falu életébe, meggyökeresedtek, házat építettek, részei lettek a falunak. Irén néni tette a maga dolgát, mint tanító részese volt a falu közéletének, testvére - Irén néni szavaival — Anka, csendesen élt mellette.A halk szavú, mindenkivel kedvesen beszélő Anka, Király Anna a népművészet mestere, a mai naptól Sióagárd díszpolgára. Amikor idekerült a faluba, a háború utáni bizonytalanságokat keltő világban, a falu még a régi életét élte. Az emberek ugyanúgy gazdálkodtak, szántottak vetettek hétfőtől szombatig, mint a korábbi emberöltők alatt, és méltósággal élték meg ünnepeiket. Noha látszottak már a romlás első jelei, az utóbbi száz esztendő alatt kivirágzott, sajátságosan egyedi sióagárdi kultúra még virágkorát élte. A Király testvérpár a messziről érkezett érzékeny értelmiségi szemmel hamar felismerte, hogy valami különleges érték közelébe kerültek.Tudatos érdeklődéssel kezdtek ismerkedni. Közvetlen, megnyerő magatartásuk révén viszonylag gyorsan tudtak kapcsolatokat építeni, és az akkor még teljesen zárt faluközösség befogadta őket.A sióagárdiakkal való azonosulás egyértelmű jele volt, amikor a faluban még minden lány, meg asszony népviseletben járt, az „úriruhában” járó Anka fehér blúza fölött sióagárdi varrott pruszlikot viselt a templomban. Ez már mutatott valamit, de a falu csak egy évtizeddel később vette észre, hogy Király Anna mennyire sióagárdi ember lett. Láthatatlanul csöndes, kitartó munkával mindenkinél jobban megismerte az agárdi asszonyok lelkivilágát, az abból kivirágzott népművészetet, és a vele szoros kapcsolatban lévő viseletkultúrát. Sorra felkereste azokat az asszonyokat, akik legjobb tudói voltak a gyolcsra álmodott virágok megfogalmazásának, gondos kutató és elemző munkával megtanulta a hímzés technikáját.Az agárdi lányok, asszonyok gyerekkoruktól fogva fokozatosan, az ösztön vezérelte gyakorlatban tanulták meg, hogy milyen öltésekkel, hogyan lehet a legszebben hímezni. Ezeket a folyamatokat megtanulva Király Anna kialakította a sióagárdi hímzés módszertanát, melynek ismeretében bárki elsajátíthatja ezt a művészetet. A népművészeti alkotásokhoz a természet adja a modellt. De mire a kertben látott rózsa, vagy a búzavirág a pruszlikra, vagy az ümögújjára kerül, átfogalmazódik, megmagasztosul. A természet alkotta szépségek telítődnek az alkotó ember lelkének gazdagságával. Ezt nevezzük stilizációnak. Minél magasabb a stilizáció foka, annál nagyobb a hímzés művészi értéke.Király Anna meglátta ennek törvényszerűségeit. Elemző munkájának eredményeként megfogalmazta, hogy a sióagárdi hímzés a hasonlóságok ellenére miben különbözik más népcsoportok, mint például a matyók, vagy a kalocsavidékiek hímzésétől. Kimutatta a motívumok megfogalmazásában, a szerkesztésben, a színhasználatban lévő sajátosságokat. Készülvén erre a méltatásra kezembe akadt egy tanulmány, mely szerény szabadkozással kezdődik, mondván a szerző nem néprajzos. Többször is végigolvastam, és meggyőződéssel állítom, hogy a sióagárdi hímzés és öltözködési kultúra olyan igényes, és alapos bemutatása, mely megérdemli a tudományos jelzőt, és hasznos lenne sokszorosítva, a faluról készült monográfia mellé csatolni.Tanulmányozza az íróasszonyok munkáját, és kitartó, szorgalmas gyűjtőmunkával megismeri a sióagárdi hímzés kialakulásának, fejlődésének történetét. Mivel túllát a falu határain, azaz megismeri más népcsoportok hímzésvilágát, azt összehasonlítva mienkkel, meg tudja ítélni, hogy mi a valóságos érték. Ebből következően meglátja azt is, hogy a mintegy ötven esztendős fejlődés után megjelennek a romlás jelei.A háború utáni megzavarodott világban az ízlés is megbicsaklik. Megjelennek az idegen elemek, megbomlik a klasszikus szerkezet, változnak a formák. Megérzi, hogy tenni kellene valamit, és tudatosan elkezdi gyomlálni a virágok közé került gyomokat.Munkája eredményes lesz, mert megtalálja a fejlődéstörténet csúcsát. Tevékenysége nyomán fogalmazódik meg a sióagárdi hímzéskultúrának az a letisztult formája, mely a motívumok megfogalmazásában, a szerkesztésben, a színvilágban egyaránt a népművészet fejlődésének a legmagasabb pontját jelenti. Tevékenységének igazi értékeit előbb ismeri meg a népművészettel foglalkozó szakma, mint az agárdi emberek. Munkáival értékes, rangos díjakat nyer az Országos pályázatokon. Kapcsolatba kerül a sárközi népművészeti szövetkezettel, annak dolgozója lesz, és szervező irányító munkával segíti, hogy az agárdi asszonyok munkáját a világ is megismerhesse, és nem mellékesen egy kicsi jövedelemhez is jussanak azok az asszonyok, akik vállalták, hogy közkinccsé teszik művészetüket.Amikor annak idején meghallottam a hírt, hogy Király Anna elnyerte a „Népművészet mestere” címet, büszkeség töltött el, mert egy, a méhecske szorgalmával dolgozó ember kapta meg a népművészeknek járó legmagasabb kitüntetést, és mert ez a megtisztelő cím jutalom azoknak az asszonyoknak is, kiknek lelkében és keze munkája által ez a művészet kivirágzott. Kedves Anka!Kevés a szó megköszönni egy élet munkáját, a kitüntető cím egy gesztus, mely elismerés, és magába foglalja a hálás sióagárdi emberek őszinte köszönetét. Szabadi Mihály |
|   |
|  |
|   |